
שינויים בתקציב לשנת 2011

היו"ר משה גפני:


אני מחדש את ישיבת ועדת הכספים. על סדר היום שינויים בתקציב לשנת 2011.

פנייה מספר 50 – משרד הרווחה

חנן פריצקי:

הפנייה נועדה לאפשר שינויים פנימיים בתוך משרד הרווחה, בעיקר לתגבר תרגום לחירשים, לתקצב את נושא האפוטרופוס מיד בהתחלת שנה, ושינויים פנימיים.

פניה קירשנבאום:

מאיפה אתם לוקחים את הכסף?

חנן פריצקי:

למה? לתרגום?

פניה קירשנבאום:

לכל.

חנן פריצקי:

מתוך סעיפים פנימיים. אנחנו עושים הסטה תקציבית מתוך מקורות פנימיים שלנו.

פניה קירשנבאום:

מתוך איזה מקורות?

חנן פריצקי:

אגף השיקום. אנחנו מעבירים שם סעיפים שונים.

פניה קירשנבאום:

למה לא מומשו הסעיפים של השיקום?

חנן פריצקי:

כל שנה תוך כדי יש פרויקטים שקצת מתעכבים או קצת מתמשכים ואנחנו מורידים ומעבירים.

פניה קירשנבאום:

איזה פרויקטים לא מתממשים?

חנן פריצקי:

יש פרויקטים שמתחילים לאט, בעיקר פרויקטים חדשים שאנחנו מקבלים תקציב בהתחלת השנה ולוקח זמן עד שיוצא מכרז.

פניה קירשנבאום:

אם הפרויקט הזה יתפתח עד סוף השנה?

חנן פריצקי:

אנחנו נעביר כספים. בדרך כלל בפרויקטים חדשים, מה שקורה זה שמתחילים במרץ-אפריל במקום בינואר ונחסכים כספים.

פניה קירשנבאום:

כשתקצבתם, ידעתם שזה יתחיל במרץ-אפריל ולא בינואר?

חנן פריצקי:

מראש אנחנו מתקצבים את זה בתקציב מלא, כי אם את מתקצבת את זה בהתחלה בתקציב חסר, אחרי כן בבסיס, חסר לך לאחר מכן.  בדרך כלל השאיפה שלנו היא להתחיל את המכרזים קודם, בתחילת השנה, אבל תמיד יש כל מיני דברים – המשרד גדול – וכל הדברים האלה לוקחים זמן. אנחנו מתגלגלים, כמו שאומרים, למקומות בהם יש לנו בעיות.

פניה קירשנבאום:

למה לא תקצבתם את התרגום לחירשים?

חנן פריצקי:

מהבחינה הזאת הייתה שם בעיה. היקף התרגום עלה הרבה יותר ממה שחזינו. אנחנו רואים גידול מאוד גדול בצריכה ואנחנו נצטרך להוסיף שם עוד כסף במהלך השנה, וזה מה שאנחנו עושים.

פניה קירשנבאום:

מאיפה תוסיפו כסף בהמשך השנה אם יחסר לכם?

חנן פריצקי:

שוב, או שאנחנו מתגלגלים עם עצמנו בתוך התקציב או שאנחנו מנסים לעשות הסדרים עם משרד האוצר. בשלב זה אנחנו מתגלגלים לבד.

היו"ר משה גפני:


בסדר. אנחנו מצביעים.

ה צ ב ע ה

פנייה מספר 50 – אושרה פה אחד

פניה קירשנבאום:

רביזיה על הסעיף הזה.

היו"ר משה גפני:


יש כאן רביזיה על משרד התקשורת.

טמיר כהן:


הייתה לנו פנייה מספר 52 ו-53 ששלושה חברי כנסת הגישו רביזיה – אחמד טיבי, אורי אריאל ומשה גפני.

אחמד טיבי:

 השאלה אם נמצאים כאן נציגים של משרד התקשורת.

היו"ר משה גפני:


מסירים את הרביזיה?

אורי אריאל:

לא.

אחמד טיבי:

לא. אתמול הם פנו אלי במזנון וביקשתי שסמנכ"ל משאבי אנוש יתקשר אלי, אבל הוא לא התקשר. אני לא מסיר את הרביזיה.

פניה קירשנבאום:

אני מבקשת לציין ברביזיה שאני רוצה לקבל מהאוצר הסבר שהוא מתכוון לתגבר את התרגום לחירשים במשרד הרווחה. עכשיו מתגברים מסעיף שיקום ואני רוצה לדעת שכאשר הכסף הזה נגמר, איך האוצר מתכוון לתגבר את הסעיף.

היו"ר משה גפני:

פנייה מספר 51 – ניצולי שואה


אין רפרנט.

אחמד טיבי:

תצביע.

היו"ר משה גפני:


יש מישהו שיכול להסביר את זה? יכולים לדאוג שמישהו יבוא להסביר? תודה.

פנייה מספר 57 – מינהל מקרקעי ישראל


אין רפרנט. 

פנייה מספר 68 – משרד התשתיות

אמיר אדרי:

הפנייה נועדה להעביר כספים ממינהל האדמה והים מאחר שיש עיכוב באיחוד. הכספים הועברו בהנחה שיהיה איחוד.

היו"ר משה גפני:


איחוד בין מה למה?

אמיר אדרי:

איחוד בין המכון הגיאולוגי למחקר ימים ואגמים, המכון הססמי. זה אמור להיות הגוף המאוחד. מאחר שיש עיכובים, אנחנו חייבים להעביר את הכסף לגוף הרלוונטי שזה המכון הססמי וחקר ימים ואגמים.

היו"ר משה גפני:


למה יש עיכוב?

אמיר אדרי:

זה נובע מהמשא ומתן עם הממונה על השכר.  הם דורשים שינוי בשכר, כך שיהיה מתאים לדרישות שלהם. כרגע זה במשא ומתן.

היו"ר משה גפני:


אולי באמת ניתן למשרד האוצר לנהל את משרד התשתיות ונבטל את המשרד?

אמיר אדרי:

לא, זה לא קשור לזה.

היו"ר משה גפני:


יש העברת מידע שהממונה שם צריך לתת לרשות המסים ומשרד האוצר קובע את העובדים.

פניה קירשנבאום:

וגם שכר לעובדים.

היו"ר משה גפני:


וגם שכר לעובדים. 

אמיר אדרי:

זה חלק מהמשא ומתן. זה עניין שהולך להיסגר.

היו"ר משה גפני:


אנחנו מצביעים.

ה צ ב ע ה

פנייה מספר 68 – אושרה פה אחד

פנייה מספר 70 -

אנסטסיה סורוקינה:

המשרד לביטחון פנים. הפנייה נועדה לתגבר את תקציב המשרד לביטחון פנים בסך של 39 שיאי כוח אדם לשם הקמת מינהלת ארצית לכבאות בהתאם להחלטת הממשלה האחרונה, 2699.

היו"ר משה גפני:


39 תקנים חדשים.

אנסטסיה סורוקינה:

כן.

היו"ר משה גפני:


למה?

אנסטסיה סורוקינה:

תשעה מהם הולכים למטה של המשרד לביטחון פנים כתגבור המשרד כי הם מקבלים משרד חדש, את הכבאות ולכן הם צריכים תגבור. 14 הולכים לבית הספר לכבאות ו-16 למינהלת ההקמה.

היו"ר משה גפני:


מה זה מינהלת ההקמה?

אנסטסיה סורוקינה:

מערך שיוקם, מערך הכבאות. האנשים האלה יקימו את מערך הכבאות בהתאם להחלטת הממשלה.

היו"ר משה גפני:


לא הבנתי. מוסיפים תשעה תקנים, את זה אני מבין.

אנסטסיה סורוקינה:

לתגבור המשרד.

היו"ר משה גפני:


תגבור המשרד בשביל מערך הכבאות שעובר אליהם. איפה הם היו קודם?

אנסטסיה סורוקינה:

הם לא היו. 

היו"ר משה גפני:


הכבאות הייתה במשרד הפנים ולא היה להם התקנים האלה?

אנסטסיה סורוקינה:

לא. אלה תקנים נוספים. 

היו"ר משה גפני:


למה צריך תקנים נוספים? עד עכשיו היה טוב.

אנסטסיה סורוקינה:

הם צריכים תקנים בחשבות, הם צריכים תקנים בביקורת, הם צריכים תקנים באגף השכר.

היו"ר משה גפני:


לא הבנתי. עד עכשיו במשרד הפנים לא הייתה ביקורת וחשבות? 

אנסטסיה סורוקינה:

היה אבל לא היה מספיק. אנחנו מקימים מערך כבאות חדש ויותר גדול מכפי שהיה קודם לכן.

פניה קירשנבאום:

היא לא מבינה את השאלה שלך. היא מתייחסת למשרד לביטחון פנים ואתה מתייחס למשרד הפנים.

אנסטסיה סורוקינה:

לא, אני הבנתי. 

פניה קירשנבאום:

מעבירים תקנים ממשרד הפנים למשרד לביטחון פנים?

אנסטסיה סורוקינה:

לא, לא מעבירים תקנים אלא מוסיפים תקנים חדשים.

היו"ר משה גפני:


אבל אם הייתה שריפה בארץ, משרד הפנים היה ממונה על זה, לא היה חשב שיתפעל את זה?

אנסטסיה סורוקינה:

אני לא יודעת מה היה.

היו"ר משה גפני:


איך הייתה יכולה להיות שריפה בלי חשב?

אנסטסיה סורוקינה:

אני לא יודעת מה היה.

אמנון כהן:

לכן לא אישרו תקציב, כי לא היה חשב.

היו"ר משה גפני:


בסדר, אני לא מקשה. היא לא אשמה אלא מישהו אחר אשם. זאת אומרת, תשעה תקנים.

אנסטסיה סורוקינה:

למשרד.

היו"ר משה גפני:


זאת אומרת, מוסיפים עכשיו תקנים שלא היו בעבר. מתגברים את הנושא של מערך הכבאות שנמצא עכשיו במשרד לביטחון פנים.

אנסטסיה סורוקינה:

נכון.

היו"ר משה גפני:


14 מיליון שקלים הולכים לבית הספר לכבאות.

אנסטסיה סורוקינה:

נכון.

היו"ר משה גפני:


16 מיליון שקלים הולכים, למה?

אנסטסיה סורוקינה:

למערך כבאות עצמו.

היו"ר משה גפני:


מה למשל? מה עושים עם מיליון מתוך ה-16 מיליון?

אנסטסיה סורוקינה:

למשל לסגן הנציב, תפקיד שלא היה ועכשיו יהיה תקן חדש.

ציון פיניאן:

39 תקנים, 14 לבית הספר.

היו"ר משה גפני:


כן, סליחה. מה זה ה-16?

אנסטסיה סורוקינה:

מינהלת ההקמה. מוסיפים תקנים חדשים כמו סגן נציב וכל מיני מפקדים שלא היו קודם ועכשיו מוסיפים אותם. בונים מערך כבאות עם מבנה חדש.

היו"ר משה גפני:


זאת אומרת, מוסיפים 39 תקנים למערך הכבאות החדש, למינהלת הכבאות שמצויה במשרד לביטחון פנים.

אנסטסיה סורוקינה:

כן.

היו"ר משה גפני:


אנחנו מצביעים.

ה צ ב ע ה

פנייה מספר 70 – אושרה פה אחד

פניות מספר 73 עד 77 ו-82 – משרד האוצר

אפרת תבור:

הפנייה היא לתגבור שוטף של משרד האוצר ב-22 מיליון שקלים.

אמנון כהן:

למה?

אפרת תבור:

6 מיליון שקלים הם מסעיף פיתוח שלנו לסעיף שוטף. 4.5 מיליון שקלים הם להסדרת תקצוב חברת ענבל. אנחנו לוקחים את חברת ענבל לתוכנית אחת שתכלול את כל התקצוב של התוכנית.

אמנון כהן:

לאיזה צורך?

איתמר שושנה:

ברשותך, אני אתייחס. חברת ענבל לפי החלטת ממשלה הוכרזה כזרוע הארוכה של ממשלת ישראל. מטרת הפנייה היא לאגד את כל התקנות אשר שימשו למימון רכישת שירותים מהחברה תחת תוכנית אחת להסדרת יכולת השליטה והפיקוח של רכישת השירותים מהחברה על ידי האגף החשב הכללי.

ציון פיניאן:

היא בלעדית? מונופולית?

איתמר שושנה:

לא, ממש לא. זאת חברה ממשלתית שבהחלטת ממשלה הוכרזה כזרוע הארוכה של הממשלה והמטרה של החלק הספציפי הזה בפנייה הוא בעצם לקחת את כל התקנות ששימשו לרכישת שירותים מהחברה הזאת, לאגד אותם תחת תוכנית אחת ולאפשר בקרה ופיקוח יעילים על כל מהלך הרכישה.

היו"ר משה גפני:


מה עושה חברת ענבל?

פניה קירשנבאום:

למה צריך להוסיף כסף, אם זה כבר היה קיים.

איתמר שושנה:

התוספת שאתם רואים כאן, זאת העברה של תקנות שישבו בסעיף 13, סעיף הוצאות שונות והכנסתם לגג משרד האוצר על מנת שכל פעילות רכישת השירותים של האוצר מהחברה ישוקפו בתוך זה.

אמנון כהן:

רק של האוצר או גם משרדי ממשלה אחרים?

איתמר שושנה:

יש משרדים אחרים שרוכשים שירותים מחברת ענבל כמו משרד התעשייה.

פניה קירשנבאום:

עד כמה שאני יודעת, אם הכסף הזה היה מיועד לחברת ענבל, זה לא היה צריך לשבת בשונות כי שונות מיועד לדברים אחרים.

איתמר שושנה:

לכן אנחנו מוציאים את זה משונות ושמים את זה בתוכנית אחת. ענבל, כפי שכולנו מכירים, מנהלת את הקרן הפנימית לביטוחי ממשלה וכן מנהלת אגפים אחרים אשר מספקים שירותים לממשלה. מטרת הפנייה היא לאגד את הכול, כמו שאמרתי, בתוכנית אחת ולאפשר גם לכם וגם לנו פיקוח נאות יותר על הפעילות.

פניה קירשנבאום:

אני מציעה במקום פיקוח, שתגישו לנו הצעה איך אתם מתמודדים עם ההתייקרות בתעריפי הביטוח בעולם ואיך חברת ענבל מתמודדת עם הביטוח של הרכוש הממשלתי עקב התייקרות התעריפים.

איתמר שושנה:

חברת ענבל בעצם מתפעלת את הקרן הפנימית לביטוחי ממשלה. הקרן הפנימית היא ישות משפטית נפרדת שמתופעלת בתוך חברת ענבל והיא לא חברה בבעלות ענבל אלא היא חברה בבעלות ממשלת ישראל. הקרן היא ישות שמחזיקה בממשלה. ענבל היא רק הגורם המתפעל. אני לא אדבר בשם הקרן עצמה אבל אני כן יכול להגיד שחברת ענבל מתמרצת משרדי ממשלה כאלו ואחרים לבצע סקר סיכונים וסקר נכסים בצורה מלאה ביותר.

פניה קירשנבאום:

זאת לא הייתה השאלה.

איתמר שושנה:

אם תוכלי לחדד, אני אשמח לענות.

פניה קירשנבאום:

אני אמרתי שבעקבות שורה של רעידות אדמה בעולם, הביטוח המשני בעולם התייקר מאוד. יש סכום כסף שהמדינה שמה בתקציב לביטוח של הרכוש הממשלתי.

איתמר שושנה:

אכן.

פניה קירשנבאום:

אני שואלת איך אתם מתמודדים עם התייקרות התעריפים לביטוח בביטוחי משנה.

איתמר שושנה:

חברת ענבל רוכשת ביטוחי משנה בהסכמים. הקרן בעצם רוכשת ביטוחי משנה בהסכמים ארוכי טווח עם חברות ביטוח אחרות בעולם. כמו כן היא מגדרת את הסיכונים שלה בפיקדונות אצל הממשלה. אני לא חושב שאני יכול להגיד לך כרגע בדיוק מה התוכנית ארוכת הטווח של הממשלה להתמודד עם שינויים בתעריפי הביטוח, אבל אני כן יכול להגיד שתפעול הקרן בא לספק פתרון ומענה לבעיה הביטוחית הזאת.


בנוסף, בהמשך לשאלתך, באותה פנייה יש בקשה לתקצוב סכום של 3.5 מיליוני שקלים עבור ניהול נכסים פיננסיים וסיכונים תפעוליים.  הסיכון התפעולי שבעצם אנחנו רוצים להתמודד אתו הוא סיכון תפעולי שבעצם בהחלטת ממשלה הוחלט לצאת לפיילוט של תחילת ניהול סיכונים תפעולי ודוגמה לסיכון תפעולי הם כמויות כבדות מאוד של רשלנות רפואית במערכת הבריאות, בקרה כספית על נושא מערך התמחור, שיפור יכולת הנזילות וההון הממשלתי. 

היו"ר משה גפני:


למה צריך את הכסף?

איתמר שושנה:

כדי להתחיל להרים את מערכת ניהול הסיכונים.

פניה קירשנבאום:

הכסף לא מיועד לביטוחים?

איתמר שושנה:

לא.

פניה קירשנבאום:

הכסף מיועד לניהול סיכונים ודברים כאלה.

היו"ר משה גפני:


מה פירוש לניהול סיכונים?

איתמר שושנה:

אני אסביר. מה זה אומר ניהול סיכונים?

היו"ר משה גפני:


לא. אתם לוקחים עוד אנשים?

איתמר שושנה:

אנחנו קודם כל מעסיקים יועצים שעוזרים לנו.

היו"ר משה גפני:


חדשים?

איתמר שושנה:

כן. לא עובדים אלא אנחנו רוכשים שירותי יעוץ שיעזרו לנו לפתח מערכת לניהול סיכונים. אני אתן דוגמה קלאסית. רשות המסים היא גוף שבעצם מהווה את עיקר מקורות הכנסות המדינה. רוב הכנסות המדינה מגיעות מרשות המסים. אין כרגע ניהול סיכונים תפעולי ברשות המסים. זאת אומרת, קיימים סיכונים מובנים של היעדר גבייה, גבייה ביתר או גבייה בחסר, שכרגע לא מנוהלים. 

היו"ר משה גפני:


מה זה לא מנוהלים? רשות המסים מנהלת את זה.

איתמר שושנה:

הסיכון לא מנוהל.

היו"ר משה גפני:


מה זה הסיכון?

איתמר שושנה:

דוגמה. אתה מגיע לבנק ואתה רוצה לקחת הלוואה, לבנק יש מודל ניהול סיכונים לפי תקנות בזל 2 שיודע מה היסטוריית האשראי שלך, מה רמת הסיכון שלך, היו לך עיקולים, אין לך עיקולים, כמה אתה בתור לקוח מסוכן.

היו"ר משה גפני:


זה בבנק. מה ברשות המסים?

איתמר שושנה:

ברשות המסים אין מערכת שבאה ואומרת שהפקיד הזה עשה איקס פעולות של הפחתת חוב, כמה פעולות כאלו בוקרו וכמה פעולות כאלה לא בוקרו. מדובר כאן בפרויקט שהיכולת שלו לחסוך עלויות תפעוליות או לחסוך סיכונים של אי גבייה או ניצול יתר של כספי מדינה  הן אדירות. משקיעים כאן כמה מיליוני שקלים בשנה כדי לגדר סיכון של מאות מיליוני שקלים בשנה. 

היו"ר משה גפני:


זאת אומרת, יש פקיד במס הכנסה שהוא גבה פחות מהנישום.

איתמר שושנה:

כן. הוא הפחית לו קנס.

היו"ר משה גפני:


מה הסיכון? מה אתה הולך לעשות עכשיו?

איתמר שושנה:

אני רוצה לפקח איזשהו כלי שייתן לי יכולת למדוד איזה הפחתת קנסות היו.

היו"ר משה גפני:


זה לא פועל בתוך המשרד עצמו? מה אנשים עושים?

איתמר שושנה:

המשרד מתפעל באופן שוטף. אין לו כלי שלוקח מודלים של ניהול סיכונים שמוכרים בעולם כמו מודל קוזו, כמו מודל שמיושם בארצות הברית לפיק חוק אוקלי 404 ו-303 שנותן כלי מדיד להנהלת המשרד ולבלי היכולת לקבל החלטות למדוד איפה קיים סיכון בתוך הארגון שלהם כשבעצם הסיכון הזה עולה למדינה כסף.

היו"ר משה גפני:


מישהו הבין? 

איתמר שושנה:

אני יכול לתת דוגמה נוספת.

היו"ר משה גפני:


אני לא מבין, איך מפקחים על האנשים, אין מנהל?

איתמר שושנה:

אנשים קיימים. אתן לך דוגמה. 

היו"ר משה גפני:


מישהו גבה פחות או גבה יותר, לא מפקחים עליו?

איתמר שושנה:

אדוני יושב ראש הוועדה, אתן לך דוגמה. אם אתה רוצה לכרות מנהרה, אתה יכול להביא מאה כורים, אבל אם לא תיתן להם מקוש ומעדר, הם לא יכרו את המנהרה, הם לא יוכלו לכרות אותה. הם יוכלו לנסות ולרצות, הם יעבדו עם כלים בסיסיים, אבל צריך לתת להם את הכלים הטובים ביותר לבצע את התפקיד באופן ובצורה הטובה ביותר שבסוף תחסוך למדינה מאות מיליוני שקלים בשנה. זאת מטרת העל שלנו.

היו"ר משה גפני:


היא לא תחסוך למדינה אלא היא תיקח מאנשים יותר כסף.

איתמר שושנה:

המטרה היא לא להגיד תיתן או לא תיתן. המטרה היא לעבוד לפי החוק בצורה מסודרת ולפקח. 

היו"ר משה גפני:


אתה רוצה להגיד לי שעובד רשות המסים הוא לא פועל על פי חוק?  הוא איש מיומן.

איתמר שושנה:

אני אומר שאני לא יודע. אני אומר שאני רוצה את הכלי.

היו"ר משה גפני:


לגבי הבנק, הבנתי. הבנק צריך לתת הלוואה למישהו, צריך לקחת על עצמו סיכון, צריך לבדוק מה רמת האשראי שלו ומה היכולות שלו ויש סיכונים. מה כאן הסיכון? שהעובד יעשה את עבודתו.

איתמר שושנה:

במערכת הבריאות אנחנו משלמים מאות מיליוני שקלים תביעות בגין רשלנות רפואית. אף אחד לא בא ומנתח האם במחלקה מסוימת רופא מסוים או פעילות מסוימת מייצרת נזק מתמשך לאורך זמן, האם דבר כזה קיים והאם צריך לטפל בו. הכלים האלה לא קיימים כרגע. המטרה היא לייצר את הכלים ולזהות סיכונים תפעוליים שעולים איקס כסף – אני לא יכול להגיד לך עכשיו אפילו כמה כסף זה עולה כי אין לנו את הכלים לאמוד אותם – והמטרה היא לייצר את הכלים כדי למנוע סיכונים תפעוליים של הממשלה שיכולים לעלות מאפס שקלים עד בלי סוף.

היו"ר משה גפני:


עד היום עשו את זה?

איתמר שושנה:

לא. היה פיילוט שהתחיל בשנה שעברה. בעצם אנחנו מתחילים ברשות המסים, שזה מבחינתנו סיכון תפעולי הכי גבוה.

היו"ר משה גפני:


מה קרה בפיילוט?

איתמר שושנה:

קודם כל, תחילת הפיילוט היא היערכות. כשמתחילים את הפיילוט ממפים את כל תהליכי העבודה הקיימים, מזהים את כל תהליכי החקיקה וכל נוהלי העבודה הקיימים והרלוונטיים, ובונים הצעה לפיתוח כלי שיאפשר את יכולת הבקרה והאכיפה. כרגע אנחנו סיימנו את שלב המיפוי ושלב הייתכנות ורוצים לעבור לשלב הייזום. זאת אומרת, פיתוח המערכת ולהתחיל לייצר כלים למנהלים שיוכלו לנהל את הארגון שלהם.

פניה קירשנבאום:

אנחנו נדרשים, וכל הגופים נדרשים, על ידי האוצר לתקצב את עצמם, לבנות תוכניות לשנה הבאה ואנחנו שורפים כאן חודשיים-שלושה לקראת סוף שנה ובונים תקציב דו שנתי. פרויקט פיילוט היה קיים בשנה שעברה ולא ברור למה הפרויקט הזה לא תוקצב על ידי האוצר בבסיס התקציב ואנחנו נמצאים שלושה חודשים אחרי אישור תקציב דו שנתי כשאנחנו עושים שינויים, למרות שפרויקט הפיילוט כבר היה קיים בשנה שעברה.

היו"ר משה גפני:


את מציעה לא לאשר את זה עכשיו?

פניה קירשנבאום:

אני בכל מקרה אגיש רביזיה.

היו"ר משה גפני:


השאלה אם לא לאשר את זה.

פניה קירשנבאום:

שיגישו הסברים למה זה קורה ומה קורה.

איתמר שושנה:

ברשותך יושב ראש הוועדה, בתגובה לדברים שנאמרו. הכספים אכן תוקצבו. הם היו קיימים בתקציב הוצאות שונות. אנחנו כמשרד לא חושבים שפעילות ליבה של המשרד צריכה להופיע בסעיף שהוא לא של המשרד. המטרה היא להציג שקיפות ולאפשר לכם לראות בצורה נכונה ומהימנה מלמעלה מהי באמת היקף פעילות המשרד. היינו יכולים לתקצב את זה בקלות בסעיפים עלומים, אבל המטרה היא להכניס את זה פנימה כי אנחנו עומדים באמות המידה שאנחנו מציבים לאחרים.

היו"ר משה גפני:


את מי מבטחת ענבל?

איתמר שושנה:

ענבל היא חברת ביטוח שמתחתיה פועלת הקרן הפנימית לביטוחי ממשלה. הקרן הפנימית מבטחת את כל רכוש ממשלת ישראל לפי מודל גבייה מסוים שבעצם משרדים משלמים אחוז מסך הנכסים המבוטח שלהם. 

היו"ר משה גפני:


גם את התלמידים מבטחים?

איתמר שושנה:

כן.

היו"ר משה גפני:


כל התלמידים?

איתמר שושנה:

כן. 

היו"ר משה גפני:


למה הפסיקו לבטח את תלמידי המוכר שאינו רשמי?

איתמר שושנה:

אני לא יודע.

היו"ר משה גפני:


הלאה.

איתמר שושנה:

קיים תמריץ למשרדים להגביר את יכולת מיפוי הנכסים שלהם. זאת אומרת, אם משרד מגיע ואומר שהוא עשה סקר נכסים, בדק, שיפר את רמת המיגון, התקין התקני כיבוי אש, תעריפי הביטוח שלו יורדים.

היו"ר משה גפני:


זה ברור. הבנתי. בסדר. הלאה. מה עוד אתה רוצה?

אפרת תבור:

זהו. בנוסף הפנייה מכילה גם תקצוב של 6.5 מיליון שקלים לקמפיין פרסומי לטובת מס הכנסה שלילי. 230 אלף שקלים בגין הסכם ועד שהיה עם עובדי המשרד לגבי כוננויות. היתר אלה הסטות פנימיות.

היו"ר משה גפני:


מה זה עם חברת החשמל?

פניה קירשנבאום:

בבתי חולים יש כוננויות, בכנסת יש כוננויות כשאנחנו עובדים עד 4 בבוקר.

אמנון כהן:

מה זה כוננויות?

היו"ר משה גפני:


הם צריכים לעשות העברה.

אפרת תבור:

לגבי חברת החשמל.

עמית סדן:

בנוגע לחברת חשמל, יש החלטת ממשלה משנת 2008 לפיה מעגנים את הקמת חברת הייצור החדשה. הסכום נועד להון התחלתי, לתשלום שכר עבור מנכ"ל וחברי דירקטוריון.

פניה קירשנבאום:

עוד אין חברה אבל תהיה.

אפרת תבור:

יש חברה.

עמית סדן:

החברה הוקמה ואנחנו מזרימים את ההון ההתחלתי רק לתשלום שכר.

היו"ר משה גפני:


יש יושב ראש?

עמית סדן:

יש מנכ"ל. אלי דליצקי.

היו"ר משה גפני:


והוא מקבל שכר.

עמית סדן:

כשנעביר את הפנייה, הוא יקבל.

היו"ר משה גפני:


מה עם הדירקטורים?

עמית סדן:

יש חברי דירקטוריון.

היו"ר משה גפני:


יש ביניהם ערבים?

עמית סדן:

אני לא יודע.

פניה קירשנבאום:

יש ביניהם עולים?

עמית סדן:

אני גם לא יודע.

אחמד טיבי:

 יש חוק. אין חוק לעולים. המדינה היא של העולים.

פניה קירשנבאום:

אנחנו נציע גם את החוק הזה. אתה בטח תתמוך.

אחמד טיבי:

תציעי. אתם בקואליציה. אתם המפלגה הכי חזקה בקואליציה.

היו"ר משה גפני:


אנחנו נצטרך עוד הסברים על הפנייה הזאת. נכון?

פניה קירשנבאום:

כן.

איתמר שושנה:

יושב ראש הוועדה, אם אפשר להוסיף, ברשותך. החלק הארי שבעצם דיברנו בפנייה הזאת הוא בעצם יישום של שתי החלטות ממשלה. אנחנו בעצם קיבלנו את האחריות לבצע אותן.

היו"ר משה גפני:


לעבור לדום?

איתמר שושנה:

חלילה וחס.

היו"ר משה גפני:


אנחנו נמשיך את זה בישיבה הבאה.

פניות מספר 88 ו-89  - מכון היצוא

רפי ברנדר:

מכון היצוא הוא זרוע של המשרד לצורך ביצוע פעולות קידום יצוא וסיוע לחברות ישראליות בהשתתפות בפעולות בשווקים בחוץ לארץ. מדובר על השלמת התקציב לפעולה לפי תוכנית עבודה שאושרה על ידי מנכ"ל המשרד למכון היצוא.

היו"ר משה גפני:


אנחנו מצביעים.

ה צ ב ע ה

פניות מספר 88 ו-89 – אושרו פה אחד

פנייה מספר 51 – ניצולי שואה

קריאה:

הפנייה נועדה לתקצב תוכנית לשיפור השירות ברשות לזכויות ניצולי השואה וכן להגדיל את ההוצאה המותנית בהכנסה.

פניה קירשנבאום:

מה זה מותנה בהכנסה ולאיזה מטרה?

היו"ר משה גפני:


רגע. לא הבנתי לפני כן. על איזה סכום את מדברת?

קריאה:

סכום שיפור השירות הוא מיליון ו-350 אלף שקלים, ליישום חוק הטבות לניצולי שואה, נזקקים, וההוצאה המותנית בהכנסה היא לתגמולים לנכים ברשות לזכויות ניצולי השואה.

היו"ר משה גפני:


אנחנו מצביעים.

ה צ ב ע ה

פנייה מספר 51 – אושרה פה אחד

אורי אריאל:

מה אתה עושה עם הפנייה של מינהל מקרקעי ישראל?

אמנון כהן:

הרפרנט של המינהל הגיע?

קריאה:

כן.

היו"ר משה גפני:

פנייה מספר 57 –
עמית סדן:

הפנייה נועדה לבצע שינויים פנימיים בהתאם לביצוע בפועל, תגבור תקציב ניהול ואחזקה של נכסי רשות הפיתוח, תגבור תקציב השמירה על קרקע ותקצוב קדם מימון עבור פרויקטים שהמינהל מקדם.

היו"ר משה גפני:


למשל?

עמית סדן:

פרויקטי דיור.

אחמד טיבי:

איפה בדיוק?

עמית סדן:

בכל רחבי הארץ.

אחמד טיבי:

איפה?

אמנון כהן:

טייבה.

אחמד טיבי:

בטייבה יש?

עמית סדן:

אני לא יודע, אבל אפשר לבדוק.

אחמד טיבי:

רביזיה.

היו"ר משה גפני:


אנחנו מצביעים.

ה צ ב ע ה

פנייה מספר 57 – אושרה פה אחד

אחמד טיבי:

רביזיה.

היו"ר משה גפני:


חבר הכנסת אחמד טיבי מבקש רביזיה.


הסעיף הבא יהיה רביזיות. אני לא יודע אם אני אצביע אבל הרביזיה נמצאת על סדר היום כבר שבוע.

פנייה מספר 69 – מכסות המים

עדי חכמון:

הפנייה נועדה לתקצב תשלומים לתמיכה בגין הקיצוץ במכסות לחקלאים משנת 2009 ולהוסיף 259 אלף שקלים בהוצאה מותנית בהכנסה לצורך תשלום דמי חקירה לקו צינור אילת-אשקלון על ידי מתקן ההתפלה באשדוד.

היו"ר משה גפני:


לא הבנתי כלום. מורידים מהתמיכה מהחקלאים 4.5 מיליון שקלים?

עדי חכמון:

יש כאן שני דברים שנעשו בסעיף הזה. הוספנו לתמיכה בחקלאים 5.5 מיליון שקלים וחוץ מזה הייתה איזו התחשבנות עם משרד החקלאות על קידוחי שמיר.

היו"ר משה גפני:


איפה את רואה את החמישה מיליון?

עדי חכמון:

בסך הכול אנחנו רואים במינוס 4.5. יש לנו פלוס ואחר כך יש לנו מינוס של עשרה, וזה מביא אותנו למינוס של 4.5.

היו"ר משה גפני:


איפה יש עשרה?

עדי חכמון:

זה באותה תקנה. אני מסבירה למה הגענו למינוס. במכסות לחקלאים הוספנו 5.5 מיליון שקלים והורדנו מאותו סעיף בגין התחשבנות עם משרד החקלאות על קידוחי שמיר עשרה מיליון, ולכן הגענו למינוס 4.5.

היו"ר משה גפני:


החקלאים יקבלו פחות?

עדי חכמון:

לא. את ה-5.5 החקלאים יקבלו וזה בהתאם למשהו שהיה ב-2009 וזה סיום ההתחשבנות אתם. חוץ מזה, זה משהו שיעבור במשרד החקלאות.

היו"ר משה גפני:


בסוף היום, אם נאשר את זה, החקלאים יקבלו פחות?

עדי חכמון:

לא. לא יקבלו פחות.

היו"ר משה גפני:


מה זה 259, הוצאה מותנית?

עדי חכמון:

259, יש את מתקן ההתפלה באשדוד שצריך לקבל דמי חקירה מחברת VED ולכן אנחנו צריכים להגדיל לו את ההוצאה המותנית בהכנסה, כדי שהוא יוכל לקבל את הכסף.

היו"ר משה גפני:


אנחנו מצביעים.

ה צ ב ע ה

פנייה מספר 69 – אושרה פה אחד

פניות מספר 78 עד 80 -

אריאל לוין:

יש שלוש החלטות ממשלה. החלטה ראשונה היא תוכנית חומש לעולי אתיופיה.

היו"ר משה גפני:


כמה כסף לתוכנית החומש? כמה אתם מבקשים עכשיו?

אריאל לוין:

שמונה מיליון שקלים.

היו"ר משה גפני:


בסדר. הלאה.

ליה שמטוב:

זה למענקים?

אריאל לוין:

כן.

פניה קירשנבאום:

ואחר כך בסוף השנה אתם תעבירו את זה לאוצר?

פניה קירשנבאום:

כמה מענקים אפשר לתת בשמונה מיליון שקלים:

היו"ר משה גפני:


זאת תוספת.

פניה קירשנבאום:

תוספת? כתוב כאן שאלה מענקים.

היו"ר משה גפני:


כן, נכון.

פניה קירשנבאום:

כמה מענקים אפשר לתת?

היו"ר משה גפני:


קיימנו על זה כאן כמה דיונים. כל המשרדים צריכים לתת.


מה הדבר השני?

אריאל לוין:

יש החלטת ממשלה על קהילות באזורי עדיפות לאומית,  וזאת השתתפות משרד השיכון.

היו"ר משה גפני:


מה זה קהילות מחוללות?

אריאל לוין:

אנשים באזור הפריפריה.

היו"ר משה גפני:


זה רק המשרד שלכם עושה את זה?

אריאל לוין:

זה שיתוף פעולה עם נגב וגליל. זאת החלטת ממשלה משותפת לסייע לפעילות.

היו"ר משה גפני:


כמה תקציב יש לקהילות הללו?

אריאל לוין:

3 מיליון שקלים בשנה.

היו"ר משה גפני:


יש קריטריונים? איך זה הולך?

אריאל לוין:

יש קריטריונים. יש קול קורא, פונים לכל הגופים שעונים לקריטריונים וקובעים סדר עדיפות לפי כללים מפורסמים בעיתון.

היו"ר משה גפני:


יש קהילות חרדיות כאלה?

אריאל לוין:

לא יודע.

היו"ר משה גפני:


אתה תוכל לבדוק?

אריאל לוין:

אני יכול לבדוק. אני לא חושב שיש, אבל אני אבדוק.

ליה שמטוב:

זה ספציפית לעולי אתיופיה.

היו"ר משה גפני:


לא. זה הסעיף השני. 

פניה קירשנבאום:

כאן מדובר על המיישבים של הנגב. אין שם קהילות חרדיות. שלא יגמגמו. אין שם. 

אמנון כהן:

צריך לעודד.

טמיר כהן:


זאת פעילות מבורכת.

אחמד טיבי:

סליחה, למה אין חרדים?

פניה קירשנבאום:

תעשה רביזיה.

אחמד טיבי:

אני קודם מחכה לתשובה. עוד לא הצבענו.

היו"ר משה גפני:


חבר הכנסת טיבי שואל שאלה.

אורי אריאל:

אני אענה לך. היה פרסום בעיתון והם לא ניגשו. מי שלא ניגש, לא יכול לבקש להתחשב בזה שהוא יתום.

אחמד טיבי:

לא יכול להיות שבכל הסעיפים האלה אין חרדים והטענה היא שחרדים לא ניגשים למכרזים.

אורי אריאל:

כאן אין חרדים. מה לא יכול להיות?

אחמד טיבי:

אין חרדים מתאימים?

היו"ר משה גפני:


אלה גרעינים תורניים?

אריאל לוין:

לא בהכרח.

היו"ר משה גפני:


אורי, אני אביא לך כמה חרדים שהגישו ונפסלו.

ציון פיניאן:

אצלי בטבריה.

היו"ר משה גפני:


יש שם ניקוד שנעשה לפי קריטריונים מאוד ברורים. אני אביא לך את המקרים.

אריאל לוין:

הסעיף השלישי הוא החלטת ממשלה להגברת הפעילות במגזר הערבי.

אחמד טיבי:

מה הסכום?

אריאל לוין:

יש כאן שני מיליון שקלים שהם חלק מהחלטת הממשלה לצורך קידום השיכון ופרויקטים בבנייה רוויה במגזר הערבי.

אחמד טיבי:

בשני מיליון שקלים תעשו את כל זה?

פניה קירשנבאום:

רק בטייבה.

אחמד טיבי:

גפני, שני מיליון שקלים לכותרת הזאת?

אריאל לוין:

זה לא לבנייה.

היו"ר משה גפני:


האמת היא שיש כאן קיפוח של הציבור הערבי. אין ספק בעניין. הבעיה שאנחנו החרדים רוצים להיות כמו הערבים, שלפחות נקבל שני מיליון שקלים.

אחמד טיבי:

עכשיו ברצינות, למה בדיוק מיועדים שני מיליון השקלים?

אריאל לוין:

זה לפי החלטת ממשלה. יש עוד סעיפים של פיתוח, של מענקים, וזה רק לקידום השיווק של בנייה רוויה.

אחמד טיבי:

קידום שיווק.

פניה קירשנבאום:

אתה בוכה שלא בונים והם כבר מקדמים את השיווק. סימן שיש מה למכור.

אחמד טיבי:

המשלה הזאת עוסקת רק בשיווק אבל אין מוצר.

היו"ר משה גפני:


אנחנו מצביעים.

ה צ ב ע ה

פניות מספר 78 עד 80 – אושרו פה אחד

פניות מספר 81 ו-87 -

אריאל לוין:

זאת פנייה של האוצר ולא של השיכון.

אמנון כהן:

יש כאן למיעוטים.

היו"ר משה גפני:


מי מסביר את הפנייה הזאת? זה מיגון עוטף עזה.

אריאל לוין:

זה שיכון. יש כאן מגוון של דברים. חבר הכנסת אחמד טיבי, הסעיף הראשון הוא השלמה של תוכנית חומש למגזר המיעוטים ויש כאן סבסוד תשתיות, תכנון, סבסוד תשתיות לקרקע פרטית במגזר הערבי.

היו"ר משה גפני:


כמה כסף?

אריאל לוין:

בסך הכול 33.7 מיליון בהרשאה להתחייב.

היו"ר משה גפני:


זאת אומרת, אתם מסבסדים קרקע פרטית במגזר הערבי.

אריאל לוין:

כן.

היו"ר משה גפני:


ובמגזר היהודי?

אריאל לוין:

לא.

אחמד טיבי:

מה זה סבסוד קרקע פרטית?

אריאל לוין:

בכפר או בישובים ערביים, בדרך כלל אין הכנסה של הקרקע הפרטית לבנייה רוויה או סמי רוויה. רוצים לעודד את המגזר שגר בישובים הערביים או הכפריים להוציא את הקרקע ולבנות עליה תוך כדי עידוד של מענקים והשתתפות בפיתוח.

אורי אריאל:

למדינה אין בדרך כלל קרקעות שם. שם יש מצוקת בנייה והקרקע בידי אנשים פרטיים.

היו"ר משה גפני:


היו פעמים שביקשתי סבסוד של קרקע פרטית ואמרו שלא מסבסדים קרקע פרטית.

אריאל לוין:

זאת החלטת ממשלה לסבסד קרקע פרטית.

אורי אריאל:

אחרת אין קרקעות לבנייה.

היו"ר משה גפני:


הבנתי. אני אומר שיש עוד מקומות לגביהם שאלתי ואמרו לי שלא. זה בסדר. אני בעד.

אריאל לוין:

125.5 מיליון שקלים, זה עוטף עזה בהתאם להחלטת הממשלה, בהשתתפות של משרד הביטחון, משרד השיכון ומשרד האוצר.

היו"ר משה גפני:


המשרד שמופקד על פיקוד העורף.

אריאל לוין:

משרד הביטחון, משרד האוצר ומשרד השיכון. זה על פי החלטת ממשלה.

היו"ר משה גפני:


לאן זה הולך?

אריאל לוין:

להשלמת החלטת ממשלה לישובים במרחק של עד שבעה קילומטרים.

היו"ר משה גפני:


מיגון עוטף עזה.  מה עוד?

אריאל לוין:

הדבר השלישי. יש הסכמים מלפני חמש שנים כאשר משרד השיכון העביר את ההתקשרויות עם החברות המשכנות. הראשונה הייתה עמידר, אחריה שקמונה והחוזה היה לחמש שנים. מאריכים אותו לתקופה נוספת.

היו"ר משה גפני:


מה אומר החוזה?

אריאל לוין:

ניהול הדירות, אחזקה, כל הפעילות של האחזקה, של גביית שכר דירה.

פניה קירשנבאום:

במקום להשקיע את הכסף הזה באחזקה,  היו מתחזקים את הבניינים ולא את האנשים שגובים את הכסף.

אריאל לוין:

זה כולל גם אחזקה וגם ניהול.

אמנון כהן:

מה זה מיליון שקלים ללוד?

אריאל לוין:

יש החלטת ממשלה על תגבור הפעילות בלוד,  ששותפים כאן משרד האוצר, משרד השיכון ומשרד הפנים. כאן מדובר בשבעה מיליון שקלים לתשתיות בעיר לוד.

היו"ר משה גפני:


אנחנו מצביעים.

ה צ ב ע ה

פניות מספר 81 ו-87 – אושרו פה אחד

פניות מספר 85 ו-86 –
קריאה:

הפנייה נועדה לתקצב סך של שני מיליון שקלים עבור פינוי קרווילות שהתפנו מאתרים זמניים.

היו"ר משה גפני:


ומה עושים אתם?

קריאה:

עם הקרווילות? 

אורי אריאל:

הקרווילות למכירה. הבקשה הזאת נועדה לכך שלא יהיה מצב שהקרווילות עומדות בשטח ריקות.

היו"ר משה גפני:


אנחנו מצביעים.

ה צ ב ע ה

פניות מספר 85 ו-86 – אושרו פה אחד

פניות מספר 91 ו-92 -

עמית סדן:

הפנייה נועדה לתגבור תקציב תחזוקת מנהרות הכותל בסך מיליון ו-200 אלף שקלים, בהתאם לסיכום בין המשרדים.

היו"ר משה גפני:


אנחנו מצביעים.

ה צ ב ע ה

פניות מספר 91 ו-92 – אושרו פה אחד

פניות מספר 93 ו-94 -

עמית סדן:

הפנייה נועדה להעביר 23 מיליון ו-866 אלף שקלים מתקציב המשטרה לתקציב הרשות לשם העברת אחריות על ביקורת הגבולות מהמשטרה לרשות האוכלוסין. זה בהתאם להחלטת הממשלה בנושא.

היו"ר משה גפני:


זה עובר מתקציב המשטרה.

עמית סדן:

האחריות לביקורת הגבולות, כל הבקרים וכל מי שחותם על דרכונים, אלה כבר לא שוטרים היום אלא עובדי מדינה של הרשות. בהתאם לזה כל התקציב בכללותו עובר.

פניה קירשנבאום:

מה עושים עם כל האנשים שעבדו?

עמית סדן:

מי שרצה, עבר להיות עובד מדינה ולא נפגעו לו התנאים. היו הרבה דיונים על זה. מי שרצה להישאר במשטרה, נשאר במשטרה. העובדים לא נפגעו. היו הרבה דיונים על כך.

היו"ר משה גפני:


זאת אומרת, זה רק עובר מינהלית, אבל העובדים לא נפגעים.

עמית סדן:

כן.

היו"ר משה גפני:


אתה היססת.

עמית סדן:

לא. אני אומר שמי שרצה, עבר.

היו"ר משה גפני:


אם אני הייתי עובד ואני לא רוצה לעבור, אז אני נשאר במשטרה. העובדים לא נפגעים.

עמית סדן:

כן. היו הרבה דיונים גם כאן בכנסת על כך וליבנו את כל הנושאים.

פניה קירשנבאום:

מי שעבר, הוא עבר להיות עובד רשות שדות התעופה או רשות האוכלוסין?

עמית סדן:

רשות האוכלוסין, ההגירה ומעברי הגבול. הוא עובד מדינה.

היו"ר משה גפני:


אנחנו מצביעים.

ה צ ב ע ה

פניות מספר 93 ו-94 – אושרו פה אחד

פניות מספר 98 עד 100 –
עדי חכמון:

הפנייה נועדה לבצע שינוי בתקציב רשות המים לצורך תקצוב 14 מיליון שקלים בהוצאה עבור תוכנית החירום למשק המים. בין היתר להסברה, אכיפת תקנות בצורת והגברת תקנים. בנוסף, הפנייה נועדה לבצע שינויים פנימיים בתקציב הפיתוח של משק המים, בין היתר תקצוב של 61 אלף שקלים בהרשאה להתחייב לפיתוח תשתיות ביוב וגם ליישם החלטת ממשלה מאוקטובר 2007 ולהוסיף 33 אלף שקלים לתמיכה בתאגידים בדואים.

פניה קירשנבאום:

אני מגישה רביזיה. אני רוצה לראות איזה תוכניות. שוב אני שואלת. לא ידעתם שהתוכניות האלה יהיו? למה צריך לעשות העברה?

עדי חכמון:

אני יכולה להסביר. ה-33 אלף שקלים האלה הם תאגיד בדואי שהוקם רק עכשיו ואי אפשר היה לתקצב אותו לפני כן. לכן עכשיו הוא מתוקצב.

פניה קירשנבאום:

ויתר הדברים? תוכניות?

אורי אריאל:

יש תוכניות מאושרות במאות מיליוני שקלים. בעקבות התוכניות המאושרות ומצב משק המים שמידרדר, הוחלט להקדים על חשבון 2012 סדר גודל של שלושים, שבעים, שמונים מיליון שקלים שבא לידי ביטוי בבקשה הזאת שמחולקים לפי התוכניות שאושרו כבר לפני חצי שנה ושנה.


אמרתי בסדר?

עדי חכמון:

לא ממש.

אורי אריאל:

את יכולה לתקן אותי.

פניה קירשנבאום:

במשרד התשתיות יש תוכנית חומש משנת 2002 שלא מומשה ויש ים של הצעות ואפילו מבקר המדינה התייחס לכך.

עדי חכמון:

רשות המים, זה תקציב אחר.

פניה קירשנבאום:

מבקר המדינה התייחס בדוח שלו לכך שרשות המים לא עושה שום מאמצים לרכישת מים אלא מתעסקת רק בכל מיני תוכניות והתפלה. אני לא מבינה למה לא אימצתם את המסקנות ולמשל לא מנסים לרכוש מים.

עדי חכמון:

אני לא מכירה את הנושא של רכישת מים., אני יכולה להגיד שהתוכנית הזאת היא תוכנית חירום שנחתמה באוקטובר 2010 ולכן היא לא יכלה להיות בתקציב. תוכנית החירום שאנחנו מתקצבים כאן נחתמה באוקטובר 2010 ולא הספיקה להיכנס לתקציב.

פניה קירשנבאום:

את יודעת מתי אנחנו הצבענו על התקציב? ב-31 בדצמבר 2010. אני מעריכה שמאוקטובר עד סוף דצמבר ניתן היה להכניס את זה בתקצוב.

היו"ר משה גפני:


אנחנו מצביעים.

ה צ ב ע ה

פניות מספר 98 עד 100 – אושרו פה אחד

פניה קירשנבאום:

רביזיה.

היו"ר משה גפני:


חברת הכנסת קירשנבאום מבקשת רביזיה.

פניות מספר 83 ו-84 – משרד הבריאות


אין רפרנט.

ציון פיניאן:

העברה של 600 אלף שקלים לבית חולים הלל יפה.

אמנון כהן:

דבר חשוב ביותר.

פניה קירשנבאום:

אני חושבת שצריך לתגבר את אגף התקציבים כי הרפרנטים שלהם לא מגיעים לכאן.

היו"ר משה גפני:


אבל את לא מאשרת להם. הם ביקשו יועצים וכוננויות.

עמית סדן:

הפנייה נועדה להעברת סך של 600 אלפי שקלים לתקציב הפיתוח של משרד הבריאות עבור השתתפות בהצטיידות במכשור רפואי בבית החולים על שם הלל יפה בחדרה.

אמנון כהן:

חשוב ביותר.

אחמד טיבי:

חשוב.

פניה קירשנבאום:

רק בגלל שאחמד אומר, אני מסכימה.

היו"ר משה גפני:


באמת מאוד חשוב. אנחנו מצביעים.

ה צ ב ע ה

פניות מספר 83 ו-84 – אושרו פה אחד

פניות מספר 103 ו-104 -

עמית סדן:

הפנייה התקציבית נועדה להעביר סך של מיליון שקלים חדשים למרכז מחקר ופיתוח בקו עימות ולהעברת 700 אלפי שקלים חדשים למכון יד בן-צבי.

אמנון כהן:

מכון חשוב ביותר שעושה עבודה מצוינת.

ציון פיניאן:

חשוב מאוד.

היו"ר משה גפני:


אנחנו מצביעים.

ה צב ע ה

פניות מספר 103 ו-104 – אושרו פה אחד

פניות מספר 105 ו-108 -

דניאלה פרתם:


הפנייה נועדה להעביר סך של 260 מיליון שקלים לתקציב הביטחון. ההסברים יינתנו בוועדה המשותפת ולא אוכל לתת אותם כאן.

אמנון כהן:

בכל מקרה אדוני, אם תרצה להעביר את זה, אני עושה רביזיה.

אחמד טיבי:

אנחנו חותמת גומי?

פניה קירשנבאום:

שלא יסבירו לנו אבל שיסבירו לך.

דניאלה פרתם:


אנחנו נסביר את השימושים בוועדה המשותפת.

היו"ר משה גפני:


רבותיי, אני מדבר על התקנון עכשיו. אפשר לא לאשר, אפשר לעשות רביזיה, אבל בואו ניקח בחשבון על מה אנחנו מדברים. על פי התקנון בתקציב הביטחון ועדת הכספים, התפקיד שלה הוא לאשר את המסגרת ולא להיכנס לפרטים בגלל הסיווג. לאחר מכן זה עובר לוועדה המשותפת שלך כספים וחוץ וביטחון ושם יש את הפירוט.

אמנון כהן:

יש נציגים שלנו שם.

היו"ר משה גפני:


אפשר להחליט שכן ואפשר להחליט שלא. אנחנו לא יכולים לקבל הסבר, על פי התקנון, אלא בוועדה המשותפת.

אחמד טיבי:

איפה התקנון אדוני? אתה מוכן לקרוא את התקנון?

היו"ר משה גפני:


כן. 

אחמד טיבי:

אני מבקש לקרוא את הסעיף הזה. אין בתקנון סעיף כזה.

היו"ר משה גפני:


לפי דעתי אפילו בחוק.

טמיר כהן:


בחוק.

פניה קירשנבאום:

אני רוצה לעשות רביזיה.

דניאלה פרתם:


אנחנו כבר מתחילת השנה אמרנו שיהיו תוספות לתקציב הביטחון, מעבר לתקציב שאושר בחוק התקציב לשנת 2011.

אחמד טיבי:

אמרתי שאין סעיף שאומר את מה שאמר גפני.

היו"ר משה גפני:


יש. 

דניאלה פרתם:


יש. 

היו"ר משה גפני:


יש את זה בתקנון ולפי דעתי אפילו בחוק.

אחמד טיבי:

בבקשה תראה לחברי הוועדה.

דניאלה פרתם:


אתה רוצה שאני אביא את חוק יסודות התקציב?

אורי אריאל:

אני יודע מה הנוהל ומה הנוהג הרבה שנים אבל אני לא יודע לגבי חוק.

אחמד טיבי:

השאלה אם זה החוק. נוהל, זה כן.

אמנון כהן:

בכל מקרה אני רוצה לבקש רביזיה.

אחמד טיבי:

אדוני לא רוצה להראות לנו את הסעיף בחוק?

היו"ר משה גפני:


אני מתקשר ליועצת המשפטית שתביא את התקנון.

פניה קירשנבאום:

אני מצטרפת לרביזיה של אמנון.

אורי אריאל:
גם אני.

דניאלה פרתם:


 אפשר לדעת מה אומרת הרביזיה?

אמנון כהן:

שר הביטחון צריך לתת הסברים לחבר הכנסת אמנון כהן ולחבר הכנסת אורי אריאל. הוא יודע על מה. כל עוד לא נקבל הסברים, התקציב הזה לא עובר.

דניאלה פרתם:


אני מנסה להבין אם אלה דברים שצריכים להינתן כאן או שהם צריכים להינתן בוועדה המשותפת.

אחמד טיבי:

הוא לא רוצה לתת לך את ההסברים. הוא אמר בכללי, במסגרת. את ההסברים הוא ייתן בוועדה המשותפת, אמנון כהן, כמו שאת אמרת.

אמנון כהן:

דרך אגב, תמסרי שגם ההעברות העתידיות שאמורות להגיע, לא יעברו כל עוד לא נקבל הסברים.

היו"ר משה גפני:


סעיף 18 לחוק יסודות התקציב קובע שתקציב הביטחון על כל שלוחותיו יאושר בוועדה המשותפת של ועדת כספים וחוץ וביטחון. הפרשנות המשפטית של  הכנסת לדורותיה קבעה שאי אפשר להעביר את זה ישירות לוועדה המשותפת מכיוון שוועדת הכספים אחראית על תקציב המדינה כולו ולא יכול להיות שיהיה איזשהו סעיף תקציבי שיאושר בוועדה משותפת לפני שוועדת הכספים אישרה את המסגרת. 

אחמד טיבי:

היא הנותנת.

היו"ר משה גפני:


רגע. החוק קובע שאת הסעיף הזה צריכה לאשר ועדה משותפת ולא ועדת הכספים. זה חוק יסודות התקציב, סעיף 18. מה שמגיע לכאן, זאת פרשנות משפטית של הייעוץ המשפטי של הכנסת כל השנים שאי אפשר להעביר ישירות תקציב לוועדה המשותפת לפני שאת המסגרת לא  מאשרת ועדת הכספים. בחוק כתוב ועדה משותפת. סעיף 18 לחוק יסודות התקציב.

אחמד טיבי:

אין משהו ברור שאומר שאסור לוועדה לדון.

היו"ר משה גפני:


ברור. 

אורי אריאל:

אם משרד הביטחון רוצה להסביר או האוצר רוצה להסביר, הם יכולים להסביר.

היו"ר משה גפני:


כן. אבל החוק אומר שזה צריך להיות מאושר בוועדה המשותפת.

אורי אריאל:

נכון, אבל אם הם רוצים, הם יכולים להסביר גם כאן.

היו"ר משה גפני:


אנחנו מצביעים.

ה צ ב ע ה

נגד – 1

פניות מספר 105 ו-108 - אושרו

אמנון כהן:

אני מבקש רביזיה.

היו"ר משה גפני:


אנחנו מצביעים שוב.

ה צ ב ע ה

בעד – 2

נגד – 1

נמנע – 1

פניות מספר 105 ו-108 – לא עברו

אני מגיש רביזיה.

אמנון כהן:

אני מצטרף לרביזיה?

היו"ר משה גפני:


אין צורך.

עדי חכמון:

אפשר לשאול לגבי הרביזיה שלי?

פניה קירשנבאום:

תגידי לאודי ניסן שהגשתי רביזיה. אני אומרת לך שזאת תשובה מספקת.

עדי חכמון:

קיבלתי תשובה לשאול את אודי ניסן. אני אשאל את אודי ניסן.

אחמד טיבי:

פגישה משותפת של פניה עם אודי ניסן, שם יינתנו הסברים להסתייגות שלה.

היו"ר משה גפני:


אני רוצה להודיע לחברי הוועדה, עוד לא החלטתי אבל יכול להיות שאני אעשה ישיבה על חוק ששינסקי על רביזיה. אנחנו נודיע בעוד מועד. אני רוצה להוריד את הסעיף של העברת מדיע.

פניה קירשנבאום:

אני יכולה להשאיר לך פתק עם ההצבעה שלי?

היו"ר משה גפני:


לא. 

פניה קירשנבאום:

ב-4:30 אני חייבת לצאת.

אמנון כהן:

אפשר להביא למליאה.

היו"ר משה גפני:


אני עוד מתלבט. אני חושב שעדיף כאן.

עדי חכמון:

לגבי הרביזיה, אני רוצה לומר שזאת תוכנית חירום של משק המים שיש בה הרבה פרויקטים שצריך להוציא.

היו"ר משה גפני:


את מדברת על הביטחון?

עדי חכמון:

לא. אני מדברת על רשות המים, על הרביזיה שהוגשה ולא קיבלתי הסבר מדוע.

אורי אריאל:

תגידי לאודי ניסן שכדאי שהפגישה תהיה הערב, כך שמחר זה יכול לבוא שוב לשולחן הוועדה. זה יתעכב ב-24 שעות.

איתמר שושנה:

יושב ראש הוועדה, לגבי הפנייה שלנו, ביקשת שנקיים דיון נוסף. איך תרצה לעשות זאת?

היו"ר משה גפני:


בשבוע הבא, בעזרת השם. 


תודה רבה. הישיבה נעולה.

הישיבה ננעלה בשעה 13:20
